ddrg/super_eurlex huggingface dataset:
KIRJALLINEN KYSYMYS E-3179/01 esittäjä(t): Herbert Bösch (PSE) komissiolle. Kertomus valtiontuen myöntämisestä köysirata- ja hiihtohissiyrityksille.



Virallinen lehti nro 229 E , 26/09/2002 s. 0006 - 0006



KIRJALLINEN KYSYMYS E-3179/01 esittäjä(t): Herbert Bösch (PSE) komissiolle (20. marraskuuta 2001) Aihe: Kertomus valtiontuen myöntämisestä köysirata- ja hiihtohissiyrityksille Vetoomusvaliokunta käsitteli 10. ja 11. huhtikuuta 2001 Giorgio Rigon jättämän vetoomuksen nro 949/98, joka koski hiihtohissiyritysten suosituimmuuskohtelua ja mahdollisia ympäristövaaroja. Tähän vetoomukseen elo- ja syyskuussa 1999 antamassaan vastauksessa komissio viittaa kertomukseen, joka koskee valtiontuen myöntämistä köysirata- ja hiihtohissiyrityksille viidessätoista jäsenvaltiossa ja jonka pitäisi pääosiltaan olla valmis. Tiedusteltuani vetoomusvaliokunnalta, saisinko tämän kertomuksen käyttööni, komission virkamies vakuutti minulle, että asiakirja lähetettäisiin minulle lähipäivinä. En ole valitettavasti vieläkään saanut tätä asiakirjaa, toistuvista puhelinsoitoista huolimatta. 1. Onko tämä kertomus jo valmis? 2. Mihin johtopäätöksiin on päädytty, kun on kyse valtiontuen myöntämisestä köysirata- ja hiihtohissiyrityksille? 3. Ilmenikö tähän kertomukseen liittyvissä tutkimuksissa valtiontukea koskevia epäilyttäviä tapauksia? Jos ilmeni, mitä köysirata- ja hiihtohissiyrityksiä ne koskivat ja kuinka suuri valtiontuen määrä oli näissä tapauksissa? 4. Mitkä maakunnat tai alueet myöntävät tukea hiihtohissien rakentamiseen tai nykyaikaistamiseen? Mitä mieltä kilpailuasioista vastaava komission jäsen Monti on tästä? 5. Onko komissio jo ryhtynyt toimiin kertomuksen tulosten pohjalta, ja jos on, minkälaisiin? 6. Onko komission mahdollista ottaen huomioon, että komissiota uudistettaessa pyritään lisäämään avoimuutta lähettää tämä kertomus minulle välittömästi? Ellei ole, miksei? Mario Montin komission puolesta antama vastaus (8. helmikuuta 2002) 1. Tiedot, jotka jäsenvaltiot toimittivat vastauksena komission kyselyyn, olivat hajanaisia, eikä niiden pohjalta voitu laatia kunnollista kertomusta. Siksi asiasta vastaava komissaari katsoi, ettei ole järkevää jatkaa tätä työtä. 2. Saatujen tietojen epätäydellisyyden takia mitään yleisesti päteviä johtopäätöksiä ei voida tehdä. 3. Saadut tiedot olivat hajanaisia, eikä niiden perusteella ollut mahdollista päätellä, onko tukea mahdollisesti käytetty epäilyttävällä tavalla. 4. Talviurheilualueet myöntävät tukea köysiratojen ja hiihtohissien rakentamiseen tai nykyaikaistamiseen, mutta kohdassa kaksi kuvatun tilanteen vuoksi yleiskuvan saaminen on mahdotonta. Tietenkin komissio katsoo, että tukia myönnettäessä on noudatettava kilpailusääntöjä. 5. Kohdassa kaksi kuvatun tilanteen takia komissio ei ole voinut ryhtyä toimiin tulosten pohjalta. Komissio on ryhtynyt toimiin niissä tapauksissa, joista sille on ilmoitettu ja joista on tehty valitus. 6. Kuten sanottua, koska tiedot ovat erittäin epätäydellisiä, päätelmiä ei voitu tehdä eikä varsinaista kertomusta ole laadittu.
KIRJALLINEN KYSYMYS E-3601/01 esittäjä(t): Jorge Hernández Mollar (PPE-DE) komissiolle. Suunnitelma, jolla helpotetaan Malagan alueen pk-yritysten pääsyä sähköiseen kauppaan.



Virallinen lehti nro 205 E , 29/08/2002 s. 0047 - 0047



KIRJALLINEN KYSYMYS E-3601/01 esittäjä(t): Jorge Hernández Mollar (PPE-DE) komissiolle (8. tammikuuta 2002) Aihe: Suunnitelma, jolla helpotetaan Malagan alueen pk-yritysten pääsyä sähköiseen kauppaan Noin 30 prosentilla Malagan provinssin pk-yrityksistä on Internet-yhteys, mutta suurin osa niistä käyttää Internetiä vain markkinoiden tarjousten tutkimiseen tai ostamiseen ja vain harvat myymiseen. Malagan kaupunki ja Espanjan tiede- ja teknologiaministeriö ovat käynnistäneet Andalusiassa pilottihankkeen, jonka avulla pk-yritykset voivat nousta sähköisen kaupan junaan. Aloitteelle on suunniteltu 180 000 euron alkurahoitusta. Voiko komissio ilmoittaa, miten se voi osallistua mainittuun hankkeeseen, jotta se saavuttaisi mahdollisimman suuren menestyksen? Erkki Liikasen komission puolesta antama vastaus (8. helmikuuta 2002) Komissio on käynnistänyt GoDigital-aloitteen osana erityisesti pienille ja keskisuurille yrityksille (pk-yrityksille) suunnatun tiedotus- ja koulutushankesarjan, jonka järjestämisestä kansalliset ja alueelliset viranomaiset sekä muut tahot vastaavat. Se aikoo käynnistää toisen samanlaisen tapahtumasarjan vuoden 2002 kuluessa. Malagan kaupungin ja Espanjan tiede- ja teknologiaministeriön käynnistämä aloite vaikuttaa erittäin kiinnostavalta, sillä sen avulla pyritään vakavasti ratkaisemaan pk-yritysten täysin esteettömän sähköisen kaupankäynnin hyödyntämiseen liittyviä ongelmia. Komission politiikkaan ei kuulu avustaa taloudellisesti hankkeita, joilla tuetaan suoraan pk-yritysten mahdollisuuksia hyödyntää sähköistä kaupankäyntiä. Kuitenkin kaikki hankkeet, jotka liittyvät jollain tapaa tiedottamiseen tai koulutukseen, voisivat kuulua komission myöhemmin tänä vuonna käynnistämän tukipyynnön teemoihin. Espanjan viranomaisia kehotetaankin toimittamaan tukihakemus edellä mainitussa haussa heti sen julkaisemisen jälkeen. Muiden mahdollisuuksien osalta komissio on valmis tutkimaan, voisiko se osallistua Espanjan viranomaisten suunnittelemiin hankkeen edistämistoimiin, jos nämä niin esittävät.
KIRJALLINEN KYSYMYS P-3408/01 esittäjä(t): Glyn Ford (PSE) komissiolle. Antisemiittiset merkit.



Virallinen lehti nro 205 E , 29/08/2002 s. 0033 - 0033



KIRJALLINEN KYSYMYS P-3408/01 esittäjä(t): Glyn Ford (PSE) komissiolle (5. joulukuuta 2001) Aihe: Antisemiittiset merkit Eräs lounaisen vaalipiirini asukas poikkesi Kreetan-matkallaan erääseen liikkeeseen, jossa myytiin erilaisia antisemiittisiä merkkejä. Esimerkkinä mainittakoon kyseisen henkilön ostama merkki, jonka hän lähetti toimistooni. Merkin teksti kuuluu: Chelsea Football Club: Up Chelsea, Fuck the yids. Onko komissio tietoinen siitä, että Kreetalla myydään tällaisia loukkaavia merkkejä? Jos on, aikooko komissio keskustella asiasta Kreikan hallituksen kanssa? António Vitorinon komission puolesta antama vastaus (8. tammikuuta 2002) Rasismilla ja muukalaisvihalla rikotaan vapauden, kansanvallan, ihmisoikeuksien ja perusvapauksien kunnioittamista sekä oikeusvaltion periaatteita, joihin Euroopan unioni perustuu ja jotka ovat yhteisiä kaikille jäsenvaltioille, kuten Euroopan unionista tehdyn sopimuksen 6 artiklassa todetaan. Komissio on äskettäin esittänyt ehdotuksen puitepäätökseksi(1), joka on rikoslain alaa koskeva lainsäädäntöväline. Puitepäätöksellä on kaksi tavoitetta: ensiksikin varmistaa, että saman rasismiin ja muukalaisvihaan perustuvan käyttäytymisen seuraamusten on oltava samat kaikissa jäsenvaltioissa, ja toisaalta pyrkiä parantamaan ja kannustamaan oikeudellista yhteistyötä mahdollisia esteitä poistamalla. Yksilöihin tai ihmisryhmiin kohdistetut rasistisiin tai muukalaisvihamielisiin tavoitteisiin perustuvat julkiset loukkaukset, samoin kuin rasistisen aineiston levittäminen, tapahtuipa se millä keinoin hyvänsä, kuuluvat rikosoikeudellisesti rangaistavaan käyttäytymiseen kaikissa jäsenvaltioissa. (1) KOM(2001) 664 lopullinen.
KIRJALLINEN KYSYMYS E-3667/01 esittäjä(t): María Sornosa Martínez (PSE) komissiolle. Poyo-, Torrente-, Chiva- ja Pozalet-jokien kanavoiminen Valenciassa.



Virallinen lehti nro 172 E , 18/07/2002 s. 0106 - 0107



KIRJALLINEN KYSYMYS E-3667/01 esittäjä(t): María Sornosa Martínez (PSE) komissiolle (15. tammikuuta 2002) Aihe: Poyo-, Torrente-, Chiva- ja Pozalet-jokien kanavoiminen Valenciassa Espanjan virallisessa lehdessä nro 291 julkaistiin 5. joulukuuta 2001 vesirakentamisesta ja veden laadusta vastaavan viraston (Dirección General de Obras Hidráulicas y Calidad de las Aguas) ilmoitus tarjouskilpailusta, joka koskee Poyo-, Torrente-, Chiva- ja Pozalet-jokien luonnollisen uoman kunnostamista ja muuttamista. Niin kuin komissio tietää esittämieni kysymysten E-1059/00(1) ja P-2534/01(2) perusteella sekä Acció Ecologista AGRÓ:n sekä Sociedad Española de Ornitologían (SEO) tekemien valitusten (99/4430 ja 99/4494) nojalla, että kyseiset kanavointityöt vahingoittaisivat Albuferan luonnonpuistoa. Lisäksi hankkeen uuden kuvauksen tarkan tutkimisen jälkeen voidaan päätellä, että työt ulottuvat kaksi kilometriä luonnonpuiston sisäpuolelle. Komissio tietänee myös, että pyydettyjä uusia ympäristövaikutusten arviointeja ei ole vielä suoritettu. Mitä toimenpiteitä komissio aikoo toteuttaa ympäristöministeriön asenteen johdosta? (1) EYVL C 46 E, 13.2.2001, s. 114. (2) EYVL C 81 E, 4.4.2002, s. 188. Margot Wallströmin komission puolesta antama vastaus (26. helmikuuta 2002) Luettuaan hankkeesta laaditun toisen ympäristövaikutusten arvioinnin komissio toteaa käsityksenään, että kanavointihanke on pysähdyksissä kilometrien 0 ja 3,9 välillä, mikä vastaa lintujen erityissuojelualuetta, kunnes alueella tehdään lisätutkimuksia hankkeen vaikutuksista ympäristöön ja vesiympäristöön. Toisen ympäristövaikutusten arvioinnin perusteella komissio otti yhteyttä Espanjan viranomaisiin tarkistaakseen, että arvioinnissa mainitut lisätutkimukset sekä korjaavat ja suojelutoimenpiteet toteutetaan. Komissio pyysi myös saada tutkimusten tulokset niiden valmistuttua. Heti tiedot saatuaan komissio analysoi ne valvoakseen, että kyseisessä tapauksessa noudatetaan yhteisön ympäristölainsäädäntöä.
KIRJALLINEN KYSYMYS E-2927/01

esittäjä(t): Hiltrud Breyer (Verts/ALE) komissiolle

(24. lokakuuta 2001)

Aihe: 27.28. syyskuuta 2001 Brysselissä järjestetyn biotieteitä ja -teknologiaa sekä niiden strategista näkemystä käsittelevän konferenssin kustannukset

Komissio järjesti 27.28. syyskuuta 2001 Brysselissä konferenssin, jonka aiheena oli biotieteet ja -teknologia sekä niiden strateginen näkemys.

Voiko komissio antaa tapahtuman kustannusselvityksen?

Romano Prodin komission puolesta antama vastaus

(28. marraskuuta 2001)

Komission sidosryhmien kokous Biotieteet ja biotekniikka strateginen näkemys oli olennainen osa komission poliittisen asiakirjan valmistelua vuoden 2001 loppuun mennessä, kuten komissio ilmoitti maaliskuussa 2001 kertomuksessaan Tukholman Eurooppa-neuvostolle (23.24. maaliskuuta 2001). Komissio käynnisti 4. syyskuuta 2001 asiasta laajan julkisen kuulemismenettelyn julkaisemalla kattavan ja yksityiskohtaisen kuulemisasiakirjan(1).

Kokous pidettiin kahden päivän aikana 27.28. syyskuuta 2001, ja se oli järjestetty kuudeksi erilliseksi kokousistunnoksi (niihin kuului neljä rinnakkaista valikoituja aiheita käsittelevää työryhmää), jotka kattoivat laajasti oleelliset aiheet. Lähes 40 henkilöä, joihin kuului useita Euroopan parlamentin ja eri maiden parlamenttien edustajia, antoi aktiivisen panoksensa eri istuntojen puheenjohtajina tai paneelikeskustelujen osanottajina. Kokoukseen osallistui noin 320 henkilöä, jotka edustivat hyvinkin erilaisia näkemyksiä. Mukana oli eri tieteenalojen asiantuntijoita, kuluttaja- ja ympäristöryhmien edustajia, teknologian tarjoajia ja muiden toimialojen edustajia, terveydenhuoltoalan edustajia, tieteestä tiedottavien tahojen ja median edustajia, asiantuntijoita ja poliitikkoja yhteisön eri toimielimistä ja jäsenvaltioista sekä asiantuntijoita kolmansista maista, myös kehitysmaista.

Syntyneet työryhmien raportit ja kuulemisasiakirja on julkaistu biotekniikan uudella verkkosivustolla EUROPA-palvelimella (http://europa. eu. int/comm/biotechnology). Se tarjoaa myös mahdollisuuden yleisön kommenttien antamiseen ja julkaisemiseen.

Kokouksen välittömät kokonaiskustannukset olivat noin 104 000 euroa, josta matkakulut ja päivärahat yksityisille asiantuntijoille EU:n alueelta ja kolmansista maista olivat 78 000 euroa, jäsenvaltioiden ja ehdokasmaiden hallitusten asiantuntijoiden osallistuminen 16 000 euroa sekä kokouksen logistiikka 10 000 euroa. Kokouksen kustannukset ovat varsin vertailukelpoisia komission aikaisemmin järjestämien vastaavien tilaisuuksien kanssa.

(1) KOM(2001) 0454 lopullinen.
KIRJALLINEN KYSYMYS E-2875/01 esittäjä(t): Elly Plooij-van Gorsel (ELDR) komissiolle. Saksan liittotasavallan uusi verolainsäädäntö.



Virallinen lehti nro 172 E , 18/07/2002 s. 0017 - 0017



KIRJALLINEN KYSYMYS E-2875/01 esittäjä(t): Elly Plooij-van Gorsel (ELDR) komissiolle (22. lokakuuta 2001) Aihe: Saksan liittotasavallan uusi verolainsäädäntö Saksan liittotasavallassa astui 7. syyskuuta 2001 voimaan laki nimeltä Gesetz zur Eindämmung illegaler Betätigung im Baugewerbe. Kyseisessä laissa rakennustöiden tilaajat velvoitetaan pidättämään 15 prosenttia työn vastaanottajalle maksettavasta bruttosummasta ja tilittämään se Saksan verohallinnolle. Summa on ennakonpidätys Saksassa mahdollisesti perittävästä yhtiö-, tulo- ja/tai liikevaihtoverosta. Finanzamt Kleve -yhtiö, jonka vastuulla on kyseisen lain toimeenpano alankomaalaisten yritysten osalta, ei kuitenkaan ole vieläkään ryhtynyt toimiin huolehtiakseen lain tehokkaasta täytäntöönpanosta. Tarvittavien täytäntöönpanoa koskevien suuntaviivojen puuttumisen lisäksi Finanzamt Kleve -yhtiöllä ei ole riittävästi henkilöstöä ja välineitä voidakseen panna lain täytäntöön. Ei ole todennäköistä, että mainitut ongelmat voidaan ratkaista lyhyellä aikavälillä. Useita vientikauppaa harjoittavia alankomaalaisia yrityksiä uhkaa tämän vuoksi taloudellinen ja hallinnollinen kaaos. 1. Onko komissio tietoinen tästä tilanteesta? 2. Onko komissio kanssani yhtä mieltä siitä, että kyseiset raskaat ja epäselvät hallinnolliset velvoitteet vaikeuttavat alankomaalaisten yritysten toimintaa Saksassa huomattavasti ja vääristävät sen vuoksi kilpailua? 3. Onko komissio kanssani yhtä mieltä siitä, että selkeiden toimeenpano-ohjeiden puuttuessa on lain täytäntöönpano keskeytettävä, kunnes toimeenpanoa koskevia suuntaviivoja on saatavilla? Frederik Bolkesteinin komission puolesta antama vastaus (21. joulukuuta 2001) 1. Komissio on tietoinen 30. elokuuta 2001 annetusta laista (Bundesgesetzblatt, osa I, s. 2267); komission aloitteesta siinä ei enää säädetä kotimaisten ja ulkomaisten yritysten erilaisesta kohtelusta toisin kuin aiemmassa laissa, jolla oli samanlaisia tavoitteita. Tuloverotusta koskevan lain (Einkommensteuergesetzes) uudelleen muotoillussa 48 pykälässä säädettyä verovähennystä sovelletaan vasta maksuihin, jotka suoritetaan 31. joulukuuta 2001 jälkeen. 2. ja 3. Komissio on saanut kirjallisia huomautuksia ulkomaisilta yrityksiltä ja aikoo selvittää niissä esitetyt väitteet, joiden mukaan tämän uuden lain tosiasiallinen soveltaminen johtaa ulkomaisten yritysten välilliseen syrjintään. Tarvittaessa komissio ryhtyy toimenpiteisiin EY:n perustamissopimuksen kanssa ristiriitaisten säännösten poistamiseksi.
KIRJALLINEN KYSYMYS P-3629/01 esittäjä(t): Salvador Garriga Polledo (PPE-DE) komissiolle. Luettelo Euroopan sosiaalirahastoon liittyvistä petoksista ja väärinkäytöksistä Espanjassa kaudella 1994—1999.



Virallinen lehti nro 172 E , 18/07/2002 s. 0100 - 0100



KIRJALLINEN KYSYMYS P-3629/01 esittäjä(t): Salvador Garriga Polledo (PPE-DE) komissiolle (8. tammikuuta 2002) Aihe: Luettelo Euroopan sosiaalirahastoon liittyvistä petoksista ja väärinkäytöksistä Espanjassa kaudella 19941999 Voisiko komissio yhdessä OLAFin kanssa lähettää Euroopan parlamentin ja komission suhteita säätelevän 29. kesäkuuta 2000 tehdyn puitesopimuksen mukaisesti luettelon, jossa eritellään mitkä elimet Espanjan valtio on ilmoittanut syyllisiksi sosiaalirahaston perusteettomiin maksuihin liittyviin 137 väärinkäytökseen kaudella 19941999? Michaele Schreyerin komission puolesta antama vastaus (28. tammikuuta 2002) Arvoisaa parlamentin jäsentä pyydetään tutustumaan uudelleen vastaukseen, jonka komissio antoi hänen kirjalliseen kysymykseensä P-3135/01(1). Komissio muistuttaa, että rakennepolitiikan rahoituksen epäsäännönmukaisuuksista ja aiheettomasti maksettujen summien takaisinperinnästä sekä tätä alaa koskevan tiedotusjärjestelmän perustamisesta 11 päivänä heinäkuuta 1994 annetun komission asetuksen (EY) N:o 1681/94(2) 10 artiklassa säädetään, että luonnollisten henkilöiden ja oikeushenkilöiden nimet voidaan antaa toiselle jäsenvaltiolle tai toiselle toimielimelle ainoastaan, jos tämä tieto on tarpeen epäsäännönmukaisuuksien ehkäisemiseksi, kanteen nostamiseksi tai epäiltyjen epäsäännönmukaisuuksien todentamiseksi. Näin ollen komissio ei voi toimittaa arvoisan parlamentin jäsenen pyytämää luetteloa, koska siihen ei ole erityisiä perusteita. (1) EYVL C 147 E, 20.6.2002, s.111. (2) EYVL L 178, 12.7.1994.
KIRJALLINEN KYSYMYS E-3604/01 esittäjä(t): Salvador Garriga Polledo (PPE-DE) komissiolle. Maksujärjestelmien yhdentäminen.



Virallinen lehti nro 172 E , 18/07/2002 s. 0096 - 0096



KIRJALLINEN KYSYMYS E-3604/01 esittäjä(t): Salvador Garriga Polledo (PPE-DE) komissiolle (8. tammikuuta 2002) Aihe: Maksujärjestelmien yhdentäminen Rahoitusalan asiantuntijat ovat arvostelleet eurooppalaisten korvaus ja maksujärjestelmien tehottomuutta ja esittäneet, että niiden nykyaikaistaminen annettaisiin markkinoiden tehtäväksi. Joka tapauksessa näyttää siltä, että on korkea aika panna piste pirstoutumiselle, joka vaivaa rahamarkkinoiden yhdentymisen kannalta välttämätöntä rakennetta, sillä se tarjoaa säännöt pörssitoimille, määrittää tapahtuman kaikkien osapuolien velvollisuudet, välittää tositteen ostajalle ja maksun myyjälle. Milloin komission mielestä pitäisi hyväksyä aloite tästä tarpeellisesta asiasta, jotta voidaan poistaa verotukselliset ja säädökselliset esteet sille, että ala yhdistetään kolmen tai neljän korvausjärjestelmän ympärille? Frederik Bolkesteinin komission puolesta antama vastaus (25. helmikuuta 2002) Komissio on samaa mieltä siitä, että Euroopan rahamarkkinoiden yhdentymistä ei voida täysimittaisesti hyödyntää ilman tehokkaita ja edullisia selvitys- ja maksujärjestelmiä. Komissio uskoo Euroopan unionin arvopaperimarkkinoiden sääntelyä koskevan viisasten komitean raportin päätelmien mukaisesti, että markkinoiden olisi annettava merkittävällä tavalla vaikuttaa lopputulokseen. Komissio laatii lähikuukausina selvitys- ja maksujärjestelmiä koskevan tiedonannon, jossa määritellään komission linja tässä tärkeässä asiassa. Tiedonanto laaditaan kuulemisasiakirjaksi, ja sen yhteydessä eri osapuolilta pyydetään näkemyksiä siitä, pitäisikö viranomaisten vastaisuudessa osallistua tehokkaampien selvitys- ja maksumekanismien luomiseen yhteisössä ja jos pitäisi, niin miten. Rahoitusmarkkina-asiantuntijoista koostuva Giovannini-ryhmä laatii asiasta raportin myöhemmin tänä vuonna.
KIRJALLINEN KYSYMYS E-3710/01 esittäjä(t): Jonas Sjöstedt (GUE/NGL) komissiolle. EU:n tietosuojadirektiivin täytäntöönpano.



Virallinen lehti nro 147 E , 20/06/2002 s. 0226 - 0226



KIRJALLINEN KYSYMYS E-3710/01 esittäjä(t): Jonas Sjöstedt (GUE/NGL) komissiolle (17. tammikuuta 2002) Aihe: EU:n tietosuojadirektiivin täytäntöönpano Ovatko kaikki jäsenvaltiot jo ratifioineet tietosuojadirektiivin? Jos näin ei ole, mitä komissio aikoo tehdä varmistaakseen, että tietosuojadirektiivi tulee mahdollisimman pian voimaan kaikkialla unionissa? Frederik Bolkesteinin komission puolesta antama vastaus (18. helmikuuta 2002) Tähän päivään mennessä kaikki jäsenvaltiot kahta (Irlanti ja Luxemburg) lukuunottamatta ovat ilmoittaneet komissiolle toteuttaneensa lainsäädännöllisiä tai hallinnollisia toimenpiteitä yksilöiden suojelusta henkilötietojen käsittelyssä ja näiden tietojen vapaasta liikkuvuudesta 24 päivänä lokakuuta 1995 annetun Euroopan parlamentin ja neuvoston direktiivin 95/46/EY(1) täytäntöönpanemiseksi. Direktiivin tultua voimaan 15. lokakuuta 1998 komissio aloitti muodollisen jäsenyysvelvoitteiden noudattamatta jättämistä koskevan menettelyn yhdeksää jäsenvaltiota vastaan, koska ne eivät olleet ilmoittaneet saattaneensa direktiivin osaksi kansallista lainsäädäntöään. Menettely on lopetettu niitä maita vastaan, jotka myöhemmin ilmoittivat toteuttaneensa direktiivin täytäntöönpanemiseksi tarvittavat toimenpiteet. Jäsenyysvelvoitteiden noudattamatta jättämistä koskeva menettely jatkuu Irlantia vastaan. Luxemburgin tapauksessa komission toimet johtivat yhteisöjen tuomioistuimen antamaan tuomioon asiassa C-450/00, jonka Luxemburg hävisi. (1) EYVL L 281, 23.11.1995.
KIRJALLINEN KYSYMYS P-3510/01 esittäjä(t): Werner Langen (PPE-DE) komissiolle. Mahdolliset kilpailun vääristymät Saksan liittotasavallan metsätaloudessa.



Virallinen lehti nro 147 E , 20/06/2002 s. 0194 - 0194



KIRJALLINEN KYSYMYS P-3510/01 esittäjä(t): Werner Langen (PPE-DE) komissiolle (12. joulukuuta 2001) Aihe: Mahdolliset kilpailun vääristymät Saksan liittotasavallan metsätaloudessa Komission 3. helmikuuta 2000 Saksan liittotasavallan ulkoasiainministerille lähettämässä kirjeessä (SG (2000) D/101191), jonka oli allekirjoittanut komission jäsen Franz Fischler ja joka koski valtiontukea numero NN 136/99 Saksan Brandenburgille (valtiontuki metsänomistajien kustannukset alittavien palvelujen muodossa), komissio toteaa, että myönnetty tuki on tässä tapauksessa Euroopan yhteisön perustamissopimuksen mukainen. Komissio tarkistaa kuitenkin parhaillaan metsätaloudelle myönnettävää valtiontukea koskevaa linjaansa ja pidättää itselleen oikeuden ehdottaa tarpeen tullen Euroopan yhteisön perustamissopimuksen 88 artiklan 1 kohdan mukaisia aiheellisia toimia. Kysyn näin ollen komissiolta, mihin tuloksiin se on tullut tarkistettuaan metsätaloudelle myönnettävää valtiontukea koskevaa linjaansa ja mitä toimia se on toteuttanut tai aikoo toteuttaa tällä alalla? Franz Fischlerin komission puolesta antama vastaus (21. tammikuuta 2002) Komissio ei ole vielä tehnyt päätelmiä metsätalousalan valtiontukea koskevan politiikkansa tarkistamisen osalta, vaan asiaa käsitellään edelleen. Nykyisessä tilanteessa on näin ollen mahdotonta antaa tietoja tarkistuksen aikataulusta tai tuloksista.